Ir-Regolament tal-Kummissjoni (KE) Nru 1498/98
ta’ l-14 ta’ Lulju 1998
li jemenda r-Regolament (LE) Nru 3223/94 dwar regoli dettaljati għall-applikazzjomni ta’ l-arranġamenti ta’ l-importazzjoni għall-frott u l-ħxejjex
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 2200/96 tat-28 ta’ Ottubru 1996 dwar l-organizzazzjoni komuni tas-suq fil-frott u l-ħxejjex [1], kif l-aħħar emendat bir-Regolament tal-Kummissjoni (KE) Nru 2520/97 [2] u b’mod partikolari l-Artikolu 32(2), tiegħu,
Billi r-Regolament tal-Kummissjoni (KE) Nru 3223/94 [3], kif l-aħħar emendat bir-Regolament (KE) Nru 2375/96 [4], jistabbilixxi regoli dettaljati għall-applikazzjoni ta’ l-arranġamenti ta’ l-importazzjoni għall-frott u l-ħxejjex;
Billi l-istabbiliment ta’ prezz tad-dħul jeħtieġ li r-regoli għall-kalkolazzjoni tal-valur doganali kif definit fl-Artikolu 29(1) tar-Regolament (KEE) Nru 2913/92 tat-12 ta’ Ottubru 1992 li jistabilixxi l-Kodiċi Doganali Komunitarja [5], kif l-aħħar emendat bir-Regolament (KE) Nru 82/97 tal-Parlament Ewropew u tal-Kunsill [6], jkunu applikati b’tali manjiera li jassiguraw il-konsistenza taż-żewġ metodi tal-kalkolazzjoni; billi dan għandu wkoll jiġi speċifikat fit-test tar-Regolament (LE) Nru 3223/94, partikolarment sabiex jiffaċilita t-tħejjija tad-dikjarazzjonijiet doganali;
Billi l-miżuri li hemm disposizzjoni dwarhom f’dan ir-Regolament huma bi qbil mal-opinjoni tal-Kumitat ta’ Ġestjoni tal-Frott u l-Ħxejjex,
ADOTTAT DAN IR-REGOLAMENT:
Artikolu 1
Il-paragrafu 1b li ġej huwa miżjud ma’ l-Artikolu 5 tar-Regolament (KE) Nru 3223/94:
"1b. Meta l-prezz tad-dħul jiġi kalkolat fuq il-bażi tal-prezz frank abbord (‘fob’) għall-prodotti fil-pajjiż ta’ l-oriġini, il-valur doganali għandu jiġi kkalkolat fuq il-bażi tal-bejgħ rilevanti b’dak il-prezz.
Meta l-prezz tad-dħul huwa kalkolat bi qbil ma’ waħda mill-proċeduri li hemm disposizzjoni dwarhom fil-paragrafi 1(b) jew (c) jew fil-paragrafu 1a(b), il-valur doganali għandu jiġi kkalkolat fuq l-istess bażi tal-prezz tad-dħul."
Artikolu 2
Dan ir-Regolament għandu jidħol fis-seħħ fit-tielet jum wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jkun jorbot fl-intier tiegħu u jkun japplika direttament fl-Istati Membri kollha.
Magħmul fi Brussel, fl-14 ta’ Lulju 1998.